b"\n_START_ARTICLE_\nNanjing\n_START_SECTION_\nFram til 1368\n_START_PARAGRAPH_\nNanjing er en av S\xc3\xb8r-Kinas eldste byer. If\xc3\xb8lge legendene lot Fu Chai, hersker av staten Wu, bygge byen Yecheng (\xe5\x86\xb6\xe5\x9f\x8e, pinyin: Y\xc4\x9bch\xc3\xa9ng) p\xc3\xa5 dette sted i 495 f.Kr.. Allerede i 473 erobret staten Yue byen, og den bygde sin egen by ved den n\xc3\xa5v\xc3\xa6rende Zhonghua-porten, og kalte den  Yuecheng (\xe8\xb6\x8a\xe5\x9f\x8e, Yu\xc3\xa8ch\xc3\xa9ng). S\xc3\xa5, i 333 f.Kr., da ogs\xc3\xa5 Yue gikk under, bygde staten Chu byen Jinling Yi (\xe9\x87\x91\xe9\x99\xb5\xe9\x82\x91, J\xc4\xabnl\xc3\xadng-y\xc3\xac) nordvest i dagens Nanjings omr\xc3\xa5de. Siden den gang har byen/e v\xc3\xa6rt gjennom mange \xc3\xb8deleggelser og gjenoppbygginger._NEWLINE_Byen ble for f\xc3\xb8rste gang hovedstad i 229 f.Kr., da Sun Quan av riket Wu i de tre rikers tid flyttet sin residens til Jianye (\xe5\xbb\xba\xe9\x82\xba), en by rett ved Jinling Yi. Etter de fem Hus invasjon flyktet Jin-dynastiets adel over Yangzi og gjorde p\xc3\xa5 nytt Nanjing til hovedstad, n\xc3\xa5 med navnet  Jiankang. Den tapte denne status f\xc3\xb8rst da Sui-dynastiet p\xc3\xa5 nytt forente Kina._NEWLINE_Nanjing og s\xc3\xa6rlig dens industri fikk en oppsving igjen under Tang og Song. I Yuan-dynastiets mongolertid ble byen til et sentrum for tekstilproduksjon.\n_START_SECTION_\nMing-dynastiet\n_START_PARAGRAPH_\nDen f\xc3\xb8rste Ming-keiseren, Hongwu, eleverte Nanjing i 1368 p\xc3\xa5 nytt til Kinas hovedstad, og kalte byen Yingtian. I l\xc3\xb8pet av 21 \xc3\xa5r utbygde ca. 200.000 arbeidere til det som da var verdens st\xc3\xb8rste by, med et antatt innbyggertall p\xc3\xa5 n\xc3\xa6rmere en halv million. Nanjings bymur som fremdeles st\xc3\xa5r i byen, stammer fra denne tiden. Nanjing ble sv\xc3\xa6rt velst\xc3\xa5ende. Ved siden av dens tradisjonewlle tekstilindustri ble ogs\xc3\xa5 trykkerier og skipsverft etablert der; Nanjing var verftsbyen for Middelalderens st\xc3\xb8rste seglskip og hjemmehavn for admiral Zheng Hes skattefl\xc3\xa5te. Herfra seile han p\xc3\xa5 sine lange reiser til India, Arabia og Afrika. _NEWLINE_Ming Xiaoling-mausoleet, som er det st\xc3\xb8rste blant Ming-gravene, ligger utenfor Nanjing._NEWLINE_Etter at Yongle-keiseren i 1421 flyttet hovedstaden til Beijing (\xc2\xabden nordlige hovedstad\xc2\xbb) gav han Yingtian for f\xc3\xb8rste gang navnet Nanjing \xe2\x80\x93 \xc2\xabden s\xc3\xb8rlige hovedstad\xc2\xbb.\n_START_SECTION_\nQing-dynastiet\n_START_PARAGRAPH_\nUnder Qing-dynastiet hadde byen i lang tid navnet Jiangning (\xe6\xb1\x9f\xe5\xae\x81), og var regjeringssete for visekongen av  Liangjiang. _NEWLINE_Nanjing ble ufrivillig et symbol p\xc3\xa5 Kinas \xc3\xa5pning for vestlig innflytelse og dominans, i og med Nanjingtraktaten av 1842._NEWLINE_Under navnet Tianjing (\xe5\xa4\xa9\xe4\xba\xac, Ti\xc4\x81nj\xc4\xabng, \xc2\xabden himmelske hovedstad\xc2\xbb) var den p\xc3\xa5 midten av 1800-tallet sentrum for Taipingoppr\xc3\xb8ret. Etter at Qing-generalen Zeng Guofan gjenerobret byen i 1864 omkom ca. 100.000 innbyggere ved massakrer og selvmord. I Nanjing ligger Det historiske museet om Taipingriket, som er et museum med gjenstander fra Taipingoppr\xc3\xb8ret.\n_START_SECTION_\nF\xc3\xb8rste republikk\n_START_PARAGRAPH_\nI 1912 fremstod Nanjing under Sun Yat-sens regime nok en gang som Kinas hovedstad. Yuan Shikai flyttet riktignok etter f\xc3\xa5 \xc3\xa5r hovedsstaden til Beijing, men etter Kuomintangs (KMT) splittelse etablerte generalissimo  Chiang Kai-shek i 1927 sin hovedstad der, som konkurrerte om rangen med KMTs venstrefl\xc3\xb8y (som var i Wuhan) og krigsherre-hovedstaden Beijing. _NEWLINE_Tiden 1927-1937 kalles gjerne Nanjingdekaden. Mange velhavende familier flyttet p\xc3\xa5 den tiden til Nanjing, og forbruk og konjunkturer pekte bare oppover. Det oppstod en rekke varehus som for eksempel Zhongyang Shangchang. I 1933 var industri og landsbruk ikke lenger viktigste n\xc3\xa6ringsvei; det var blitt n\xc3\xa6ringsmiddelindustrien og underholdningsindustrien. En tredjedel av befolkningen arbeidet i servicen\xc3\xa6ringer, og prostitusjon, narkotikahandel og gambling florerte. _NEWLINE_Under den annen japansk-kinesiske krig kom japanske tropper frem til Nanjing den 9. desember 1937. De kinesiske styrker ville ikke kapitulere. Da gikk japanerne til angrep. _NEWLINE_Den 13. desember trengte japanske divisjoner inn i selve byen. Det antas i Kina at inntil 300\xc2\xa0000 sivilister og krigsfanger ble myrdet, i flere tilfeller p\xc3\xa5 sv\xc3\xa6rt brutale m\xc3\xa5ter; henrettet i full offentlighet og med den internasjonale pressen til stede. De ble skutt, halshugget, brent i hjel, kokt, bundet sammen med piggtr\xc3\xa5d og kj\xc3\xb8rt over av tanks, skutt med maskingev\xc3\xa6r eller kastet i elva. Hvor mange som omkom under Nanjingmassakren, kan ikke sies med absolutt n\xc3\xb8yaktighet. Men vanlige anslag er 20\xc2\xa0000 voldtatte kvinner og jenter, og rundt 300\xc2\xa0000 drepte._NEWLINE_Japanerne etablerte senere bakteriologiske forskningsstasjoner i byen der japanske leger eksperimenterte p\xc3\xa5 mennesker. _NEWLINE_En marionettregjering kjent som \xc2\xabNanjingregimet\xc2\xbb eller \xc2\xabNanjings nasjonalistregjering\xc2\xbb ledet av Wang Jingwei ble opprettet i Nanjing for \xc3\xa5 motvirke Chiang Kai-sheks regjering som n\xc3\xa5 var flyttet til  Chongqing langt inne i landet. Etter annen verdenskrig flyttet KMT sin sentralregjering tilbake til Nanjing.\n_START_SECTION_\nFolkerepublikken\n_START_PARAGRAPH_\nEtter den kommunistiske maktovertagelse i 1949 sank Nanjing ned til status som provinshovedstad. Men KMT-regjeringen p\xc3\xa5 Taiwan fortsatte \xc3\xa5 betrakte byen som Kinas egentlige hovedstad \xe2\x80\x93 Taipei er bare en provisorisk hovedstad._NEWLINE_I 1950-\xc3\xa5rene fikk byen mye tungindustri. Denne statlige elektro-, kjemi- st\xc3\xa5l- og maskinindustri endret i stor grad byens fremtoning.\n_START_SECTION_\nLuftfart\n_START_PARAGRAPH_\nNanjing Lukou internasjonale lufthavn ligger i distriktet Jiangning.\n_START_SECTION_\nJernbane\n_START_PARAGRAPH_\nNanjing er ikke bare gunstig plassert ved Kinas viktigste vannvei Chang Jiang, men er ogs\xc3\xa5 stoppested p\xc3\xa5 den viktige jernbanelinen Jinghubanen som l\xc3\xb8per fra Beijing til Shanghai via blant annet Tianjin, Jinan og Suzhou._NEWLINE_Beijing-Shanghai h\xc3\xb8yhastighetstog har ogs\xc3\xa5 stoppested her. Her g\xc3\xa5r ogs\xc3\xa5 den 301 km lange h\xc3\xb8yhastighetsjernbanelinjen mellom Shanghai og Nanjing; Shanghai-Nanjing intercity h\xc3\xb8yhastighetsjernbane.\n_START_SECTION_\nVei\n_START_PARAGRAPH_\nKinas riksvei 104 l\xc3\xb8per gjennom storbyen. Den begynner i Beijing, l\xc3\xb8per s\xc3\xb8rover via Dezhou og s\xc3\xa5 til Jinan, Xuzhou, Nanjing, Hangzhou, Wenzhou og ender opp i Fuzhou._NEWLINE_Kinas riksvei 205 passerer gjennom byen. Den begynner i Shanhaiguan i Hebei og ender opp s\xc3\xb8r i  Shenzhen i provinsen Guangdong. Underveis er den innom blant annet Tangshan, Tianjin, Zibo, Huai'an, Wuhu, Sanming, Heyuan og Huizhou._NEWLINE_Kinas riksvei 312 l\xc3\xb8per gjennom byen. Den f\xc3\xb8rer fra Shanghai og ender ip\xc3\xa5 grensen mot Kasakhstan, og passerer blant annet Suzhou, Nanjing, Hefei, Xinyang, Xi'an, Lanzhou, Jiayuguan og \xc3\x9cr\xc3\xbcmqi._NEWLINE_Kinas riksvei 328 l\xc3\xb8per fra Nanjing via blant annet Yangzhou til Nantong."